V piatok - 17. apríla 2009 sa uskutoční v poradí už 13. ročník verejnej finančnej zbierky - Deň narcisov, ktorého headline výstižne hovorí o poslaní narcisu v tento deň:

    **Som len obyčajný kvet, ... ale jediný deň v roku mám obrovskú silu!**

    Počas tohto dňa si ľudia pripínajú narcis ako symbol nádeje, spolupatričnosti a pomoci všetkým, ktorí bojujú s rakovinou. Prostredníctvom rozdávaných edukačných a informačných materiálov Liga proti rakovine upozorňuje zdravú populáciu na potrebu prevencie, včasnej diagnostiky a vyvarovania sa rizikovým faktorom (obezite, fajčeniu, nedostatku pohybu, zlej životospráve), ktoré môžu mať vplyv na vznik rôznych druhov nádorových ochorení.
    Možností, ako podporiť verejnú finančnú zbierku Deň narcisov, je niekoľko:

* zaslaním ľubovoľnej SMS na číslo 848 v hodnote 1 EUR (30,1260 Sk) vo období od 6.4.-24.4. 2009
* príspevkom na účet zbierky č. 2629740400/1100
* príspevkom do pokladničiek dobrovoľníkov Ligy proti rakovine, ktorí sa budú priamo 17. apríla nachádzať v uliciach miest a obcí na Slovensku

    Dobrovoľníkov LPR je možné ľahko identifikovať prostredníctvom označenia dobrovoľníka - modrá šnúrka na krku so žltým nápisom Deň narcisov 2009 ukončená veľkým žltým narcisom a vizitkou s číslom dobrovoľníka. Vybavení neodmysliteľnou pokladničkou označenou vizuálom aktuálneho ročníka Dňa narcisov príjmu akýkoľvek**dobrovoľný príspevok** a pripnú Vám symbol zbierky - žltý narcis...
    Vyzbierané finančné prostriedky vracia Liga proti rakovine späť verejnosti vo forme financovania programov a projektov na podporu onkologických pacientov i širokej verejnosti, ku ktorým predovšetkým patria: Centrum pomoci Ligy proti rakovine v Bratislave, Centrum pomoci v Košiciach, poradenská služba vo forme Linky pomoci, rekondičné pobyty pre onkologických pacientov, letné tábory pre detských onkologických pacientov, ubytovacie zariadenie pre rodičov hospitalizovaných malých pacientov na bratislavských Kramároch, edukačné a informačné materiály pre širokú verejnosť, apod. V neposlednom rade nezanedbateľná je i podpora zdravotníckych a nemocničných zariadení, hospicov či paliatívnych oddelení nemocníc v podobe prístrojového vybavenia. Táto konkrétna podpora svedčí o zmysluplnosti nielen zbierky Deň narcisov, ale i o správnosti poslania a cieľov Ligy proti rakovine.

   